CELEX: 32020D0286
Language: el
Date: 2020-02-27 00:00:00
Title: Απόφαση (ΕΕ) 2020/286 του Συμβουλίου της 27ης Φεβρουαρίου 2020 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή τρίτη σύνοδο της Επιτροπής για τις ναρκωτικές ουσίες σχετικά με την προσθήκη μίας ουσίας στον κατάλογο ουσιών του πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών

2.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 62/24
               
            
         ΑΠΟΦΑΣΗ (ΕΕ) 2020/286 ΤΟΥ ΣΥΜΒΟΥΛΙΟΥ
         της 27ης Φεβρουαρίου 2020
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή τρίτη σύνοδο της Επιτροπής για τις ναρκωτικές ουσίες σχετικά με την προσθήκη μίας ουσίας στον κατάλογο ουσιών του πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών του 1988 («σύμβαση») τέθηκε σε ισχύ την 11η Νοεμβρίου 1990 και συνήφθη από την Ένωση με την απόφαση 90/611/ΕΟΚ του Συμβουλίου (1).
                  
               
                     (2)
                  
                  
                     Σύμφωνα με το άρθρο 12 παράγραφοι 2 έως 7 της σύμβασης, είναι δυνατή η προσθήκη ουσιών στους πίνακες της σύμβασης, όπου παρατίθενται οι πρόδρομες ουσίες των ναρκωτικών.
                  
               
                     (3)
                  
                  
                     Η Επιτροπή για τις ναρκωτικές ουσίες θα πρέπει, στην εξηκοστή τρίτη σύνοδό της, η οποία θα πραγματοποιηθεί από τις 2 έως τις 6 Μαρτίου 2020 στη Βιέννη, να λάβει απόφαση σχετικά με την προσθήκη μίας ουσίας στον πίνακα Ι της σύμβασης.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην Επιτροπή για τις ναρκωτικές ουσίες, δεδομένου ότι οι απόφαση θα είναι δεσμευτική για την Ένωση και θα μπορεί να επηρεάζει με καθοριστικό τρόπο το περιεχόμενο του ενωσιακού δικαίου, και συγκεκριμένα τον κανονισμό (ΕΚ) αριθ. 111/2005 του Συμβουλίου (2) και τον κανονισμό (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου (3).
                  
               
                     (5)
                  
                  
                     Σύμφωνα με την αξιολόγηση του Διεθνούς Οργάνου Ελέγχου Ναρκωτικών, η ουσία α-φαινυλακετοξικός μεθυλεστέρας (MAPA) χρησιμοποιείται συχνά για την παράνομη παρασκευή αμφεταμίνης και μεθαμφεταμίνης. Υπάρχουν στοιχεία που αποδεικνύουν ότι ο όγκος και η έκταση της παράνομης παρασκευής των εν λόγω ναρκωτικών φαρμάκων και ψυχοτρόπων ουσιών δημιουργούν σοβαρά προβλήματα δημόσιας υγείας και σοβαρά κοινωνικά προβλήματα, ώστε να δικαιολογείται η υπαγωγή του α-φαινυλακετοξικού μεθυλεστέρα (MAPA) σε διεθνή έλεγχο. Η παράνομη παρασκευή αμφεταμίνης και μεθαμφεταμίνης προκαλεί σοβαρά προβλήματα δημόσιας υγείας και σοβαρά κοινωνικά προβλήματα στην Ένωση. Τα περιστατικά διακίνησης αφορούν α-φαινυλακετοξικό μεθυλεστέρα (MAPA) και αυξάνονται τόσο ως προς τις ποσότητες όσο και ως προς τη συχνότητα, οι δε συμμορίες του οργανωμένου εγκλήματος στην Ένωση εξάγουν παράνομα αμφεταμίνη και μεθαμφεταμίνη σε τρίτες χώρες.
                  
               
                     (6)
                  
                  
                     Η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη της Επιτροπής για τις ναρκωτικές ουσίες.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην εξηκοστή τρίτη σύνοδο της Επιτροπής για τις ναρκωτικές ουσίες είναι ο α-φαινυλακετοξικός μεθυλεστέρας (MAPA) να συμπεριληφθεί στον πίνακα I της σύμβασης.
         
         
            Άρθρο 2
            Η θέση που καθορίζεται στο άρθρο 1 θα εκφραστεί από τα κράτη μέλη της Ένωσης που είναι μέλη της Επιτροπής για τις ναρκωτικές ουσίες, από κοινού.
         
         
            Άρθρο 3
            Η παρούσα απόφαση τίθεται σε ισχύ την ημερομηνία έκδοσής της.
         
         
            Βρυξέλλες, 27 Φεβρουαρίου 2020.
            
               
                  Για το Συμβούλιο
               
               
                  Ο Πρόεδρος
               
               D. HORVAT
            
         
         
            (1)  Απόφαση 90/611/ΕΟΚ του Συμβουλίου, της 22ας Οκτωβρίου 1990, σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών (ΕΕ L 326 της 24.11.1990, σ. 56).
         
            (2)  Κανονισμός (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Κοινότητας και τρίτων χωρών (ΕΕ L 22 της 26.1.2005, σ. 1).
         
            (3)  Κανονισμός (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών (ΕΕ L 47 της 18.2.2004, σ. 1).